

**ÜHTNE KRIISILAHENDUSNÕUKOGU**

**Vaba ametikoha teade**

**PANGA KRIISILAHENDUSE AMETNIK**

**SRB/AD/2016/017**

|  |  |
| --- | --- |
| **Lepingu liik** | ajutine teenistuja |
| **Tegevusüksus ja palgaaste** | AD5 |
| **Lepingu kestus** | 3 aastat (pikendatav) |
| **Valdkond** | panga kriisilahendus – planeerimine ja otsused |
| **Teenistuskoht** | Brüssel (Belgia) |
| **Hinnanguline kuu põhipalk** | 4637,77 eurot |
| **Avalduste esitamise tähtpäev** | 21. jaanuar 2017 |
| **Reservnimekiri kehtib kuni** | 31. detsember 2017 |
| **Katseaeg** | 9 kuud |

**Ühtne Kriisilahendusnõukogu**

**Ühtne Kriisilahendusnõukogu** on Euroopa pangandusliidu kriisilahendusasutus ja ühtlasi **vastloodud pangandusliidu teine sammas. Koos riiklike kriisilahendusasutustega moodustab ta ühtse kriisilahenduskorra**. Ta teeb tihedat koostööd osalevate liikmesriikide kriisilahendusasutuste, Euroopa Komisjoni ja eelkõige Euroopa Keskpangaga.

Tema ülesanne on tagada raskustes olevate pankade korrakohane kriisilahendus, millel oleks minimaalne mõju reaalmajandusele ning osalevate liikmesriikide ja muude riikide rahandusele.

Ühtne Kriisilahendusnõukogu haldab ka ühtset kriisilahendusfondi, mis asutati ühtse kriisilahenduskorra raames, et tagada keskmise tähtajaga rahalise abi kättesaadavus selle aja jooksul, mil krediidiasutust restruktureeritakse ja/või selle olukorda muul viisil lahendatakse.

Ühtne Kriisilahendusnõukogu on Euroopa Liidu isemajandav amet.

Ühtne Kriisilahendusnõukogu täidab eriülesandeid tegelikult või tõenäoliselt raskustes olevate pankade kriisilahenduse ettevalmistamiseks ja teostamiseks.

**Ametikoht**

Ühtne Kriisilahendusnõukogu korraldab valikumenetluse, et koostada ajutiste teenistujate reservnimekiri panga kriisilahenduse ametniku ametikohale.

# Profiil

Töötaja toetab panga kriisilahenduse eksperte krediidiasutuste kriisilahenduskavade koostamisel, osaleb võimalikes kriisilahenduse skeemides ning aitab välja töötada Ühtse Kriisilahendusnõukogu poliitilisi seisukohti kriisilahenduse küsimustes.

Ta kuulub valdkondadevahelisse ja mitmerahvuselisse sisemisse kriisilahendusmeeskonda, mida juhivad vanemeksperdid. Ta toetab aktiivselt sisemise kriisilahendusmeeskonna koordinaatorit ja üksuse juhatajat nende ülesannete täitmisel.

Ta annab teenindusvalmilt ja positiivse hoiakuga nõu kõrgematele ametnikele.

## Ülesanded

Panga kriisilahenduse ametnik täidab järgmisi tööülesandeid:

* panga kriisilahenduse ekspertide toetamine koostöös riiklike kriisilahendusasutustega kriisilahenduskavade kavandamisel, kriisilahendusstrateegiate väljatöötamisel pankade õiguslike ja tegevusstruktuuride analüüsi alusel, kriitiliste teenuste ja funktsioonide kindlakstegemisel ning panga kapitali- ja rahastamisstruktuuride analüüsimisel;
* uuringute tegemine ning panga kriisilahenduse ekspertide toetamine krediidiasutuste kriisilahenduskõlblikkuse hindamisel, kriisilahenduskõlblikkust takistavate tegurite tuvastamisel ja vajaduse korral tegevuskava väljatöötamisel nende tegurite kõrvaldamiseks;
* kriisilahenduse ekspertide toetamine miinimumnõude kindlaksmääramisel omavahendite ja kõlblike kohustuste suhtes, millele kohaldatakse allahindamise või konverteerimise õigust, mis krediidiasutustel peab olema;
* kriisilahenduse skeemidega seotud otsuste ettevalmistamise toetamine;
* sisemise kriisilahendusmeeskonna koordinaatori ja üksuse juhataja toetamine teatiste, ettekannete ja ülevaadete koostamisel heas inglise keeles;

Üldisemalt täidab ta ka järgmisi ülesandeid:

* majandus- ja finants- või õigusliku analüüsi tegemine kriisilahenduse eesmärgil;
* finantsturgude analüüs;
* osalemine Ühtse Kriisilahendusnõukogu poliitiliste seisukohtade väljatöötamisel;
* kõikide muude ülesannete täitmine, nagu näeb teenistuse huvides ette vahetu juhtkond.

**Nõutav kvalifikatsioon ja töökogemus**

# Sobivuskriteeriumid

## Üldtingimused

Kandidaat peab avalduste esitamise tähtpäevaks:

* olema mõne Euroopa Liidu liikmesriigi kodanik;
* omama kõiki kodanikuõigusi;
* olema täitnud kõik sõjaväeteenistust reguleerivate riiklike seadustega ettenähtud kohustused;
* omama ametiülesannete täitmiseks vajalikke isikuomadusi;
* olema füüsiliselt suuteline täitma oma tööülesandeid[[1]](#footnote-1).

## Haridus

1. Haridustase, mis vastab diplomiga tõendatud vähemalt kolmeaastasele läbitud ülikoolikursusele majanduse, õigusteaduste, ärijuhtimise, rahanduse või raamatupidamise erialal või muus töökohustustega seotud valdkonnas.

Arvestatakse ainult diplomeid, mis on antud Euroopa Liidu liikmesriikides või mille kohta on nende liikmesriikide ametiasutustes väljastatud samaväärne tõend.

## Keeleoskus

Kuna Ühtse Kriisilahendusnõukogu töökeel on valdavalt inglise keel, peab kandidaatidel olema väga hea inglise keele oskus kõnes ja kirjas (märkus: inglise keelt emakeelena kõnelevad isikud peavad vestlusel tõendama oma suutlikkust töötada teises ELi keeles). Kandidaadid peavad ka rahuldavalt valdama mõnda teist Euroopa Liidu ametlikku keelt[[2]](#footnote-2).

# Valikukriteeriumid

Kohustuslikud kriteeriumid:

* sobivus punktis 1 kirjeldatud ülesannete täitmiseks;
* suurepärased akadeemilised tulemused[[3]](#footnote-3);
* suurepärane analüüsi- ja probleemide lahendamise oskus;
* suurepärane kirjalik ja suuline inglise keele oskus;
* suur vastupidavus;
* kvaliteedi ja tulemuste tagamise suutlikkus;
* oskus kasutada IKT-vahendeid ja -rakendusi (tekstitöötlus, tabelarvutus, esitlused, internet jms);
* orienteeritus klientidele ja meeskonnatöö vaim.

Soovitavad kriteeriumid:

* magistrikraad töökohustustega seotud valdkonnas;
* teadmised Euroopa pangandusliidu ning eelkõige ühtse kriisilahenduskorra ja Ühtse Kriisilahendusnõukogu kohta;
* töökogemus kas finantssektoris või keskpangas, riiklikus järelevalveasutuses või kriisilahendusasutuses, rahandusministeeriumis, Euroopa Komisjoni asjaomases allüksuses (nt majandus- ja rahandusküsimuste peadirektoraadis, konkurentsi peadirektoraadis või finantsstabiilsuse, finantsteenuste ja kapitaliturgude liidu peadirektoraadis) või asjaomases rahvusvahelises organisatsioonis (nt BIS, IMF);
* projektide toetamise alane töökogemus;
* mitmekultuurilises keskkonnas elamise või töötamise kogemus.

**Valikuprotsess**

# Avalduste esitamine

Avalduse saab esitada EU CV online süsteemi kaudu[[4]](#footnote-4).

Avalduse esitamiseks veebis EU CV online andmebaasi kaudu peab kandidaat kõigepealt looma konto või logima sisse olemasolevale kontole. Kandidaat peab esmalt täitma elektroonilise elulookirjelduse vormi, kui ta ei ole seda juba teinud. **Avaldus tuleb esitada inglise keeles**. Pärast elulookirjelduse vormi täitmist võib kandidaat valida asjakohase valikumenetluse ja esitada avalduse. Kandidaat peab täitma kõik avaldusvormi asjakohased väljad. Kõik tehnilised küsimused EU CV online'i kohta tuleb esitada EU CV online'i kontaktandmete lehe kaudu.

**Enne avalduse esitamist tuleb hoolikalt kontrollida oma vastavust kõikidele sobivuskriteeriumidele.**

Kandidaat vastutab veebis registreerimise õigeaegse lõpuleviimise eest. Kandidaatidel soovitatakse tungivalt mitte oodata avalduste esitamisega viimase päevani, sest interneti koormatuse või internetiühenduse tõrke tõttu võib registreerimine enne selle lõpuleviimist katkeda ja kogu protsessi tuleb korrata. Pärast tähtpäeva möödumist ei saa end enam registreerida.

Selles etapis ei nõuta tõendavaid dokumente – neid nõutakse töölevõtuprotsessi hilisemas etapis (vt punkt 5.3).

Veebis registreerimisel kuvatakse ekraanil registreerimisnumber, mis tuleb kirja panna. Pärast selle numbri saamist on registreerimisprotsess lõpetatud. See number on kandidaadi viitenumber kõikides kandideerimisega seotud küsimustes. Numbri puudumisel ei ole avaldust registreeritud!

Avalduse kohta saadetakse kinnitus avalduses märgitud e-posti aadressile. Avalduse esitaja on kohustatud kontrollima, kas esitatud e-posti aadress on õige.

**Avalduste esitamise tähtpäev: 21. jaanuar 2017 kell 12.00 (Brüsseli aja järgi)**

Avalduse võib esitada järgmisel aadressil:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces).

*Kui kandidaadil on puue, mis ei võimalda elektroonilist registreerimisvormi täita, võib avalduse (elulookirjelduse ja motivatsioonikirja) esitada paberil ja saata selle tähitud kirjaga,[[5]](#footnote-5) mis kannab hiljemalt registreerimise tähtpäeva postitemplit. Edasine suhtlemine Ühtse Kriisilahendusnõukoguga toimub posti teel. Avaldusele tuleb lisada puude olemasolu kinnitav tõend, mille on välja andnud tunnustatud asutus. Ühtlasi tuleks eraldi lehel kirjeldada konkreetseid abinõusid, mis muudaksid menetluses osalemise kandidaadi jaoks lihtsamaks.*

Lisateabe saamiseks või tehniliste probleemide esinemisel saatke e-kiri aadressil [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Valikumenetluse etapid

## Valikumenetlusele lubamine

Pärast veebis registreerimise tähtpäeva möödumist kontrollib valikukomisjon esitatud avaldusi punktis 2 nimetatud sobivuskriteeriumide alusel. Nendele tingimustele vastavaid avaldusi hinnatakse seejärel punktis 3 esitatud valikukriteeriumide alusel.

## Avalduste esialgne hindamine

Valikukomisjon hindab iga sobivat avaldust punktis 1.1 kirjeldatud profiilile vastava kandidaadi kvalifikatsiooni ja väljaõppe, töökogemuse ning motivatsiooni alusel.

## Kutse hindamisetapis osalemiseks

Avalduste esialgse hindamise järel saavad ametikohale kõige sobivamad kandidaadid kutse osaleda Brüsselis korraldataval vestlusel. Peale vestluse võib kandidaatide hindamiseks selles etapis teha ka täiendavaid teste, mis võivad hõlmata kirjalikku osa ja ettekannet.

*Kandidaatidele teatatakse õigel ajal vestluse kellaaeg, kuupäev ja aadress.*

Kandidaatidel, kes on edukad ja kelle töölevõtmist kaalutakse, palutakse esitada oma diplomi(te) originaali(d) või kinnitatud ärakirja(d) ning töökogemust tõendavad dokumendid, milles on selgelt märgitud alg- ja lõppkuupäevad, ülesanne (ülesanded) ja täidetud kohustuste täpne olemus. Enne töölepingu sõlmimist palutakse edukal kandidaadil esitada originaaldokumendid, mis kinnitavad kandidaadi vastavust sobivuskriteeriumidele.

## Hindamisetapp

Valikukomisjoni korraldatav vestlus ja muu(d) test(id) võimaldavad hinnata kandidaati punktis 3 nimetatud valikukriteeriumide alusel.

Hindamisetapp toimub inglise keeles.

## Dokumentide kontroll

Kandidaatide avaldusi kontrollitakse esitatud tõendavate dokumentide alusel, et kinnitada avalduse täpsust ja sobivust.

Kui mõnes menetlusetapis tehakse kindlaks, et avalduses on teadlikult esitatud valeteavet, arvatakse kandidaat valikumenetlusest välja.

Kandidaat arvatakse valikumenetlusest välja, kui ta:

* ei vasta sobivuskriteeriumidele;
* ei esita kõiki nõutavaid tõendavaid dokumente.

## Reservnimekiri

Valikukomisjon kannab kõige sobivamad kandidaadid reservnimekirja. Nimekiri esitatakse kinnitamiseks Ühtse Kriisilahendusnõukogu esimehele. Vastuvõetud nimekiri kehtib 31. detsembrini 2017. Ühtse Kriisilahendusnõukogu otsusega võib reservnimekirja kehtivust pikendada. Enne ametikoha pakkumise tegemist võidakse reservnimekirjas olevatelt kandidaatidelt nõuda Ühtse Kriisilahendusnõukogu korraldatava täiendava hindamise (nt täiendava vestluse) läbimist.

Reservnimekirja kandmine ei tähenda õigust saada tööd Ühtses Kriisilahendusnõukogus.

**Muu oluline teave**

# Üldteave

## Võrdsed võimalused

Ühtne Kriisilahendusnõukogu kohaldab võrdsete võimaluste poliitikat ning võtab avaldusi vastu kandidaate diskrimineerimata.

## Valikukomisjon

Valikukomisjon määratakse ametisse. Valikukomisjoni sisekord on rangelt konfidentsiaalne ja komisjoni liikmetega ühenduse võtmine on rangelt keelatud.

## Ligikaudne ajakava

Valikuprotsess võib kesta mitu kuud; sellel ajal ei anta mingisugust teavet. Valikukomisjon kavatseb viia selle ametikoha täitmise protsessi lõpule 2017. aasta esimeses kvartalis. Valitud kandidaadid peaksid ideaaljuhul asuma ametisse 2017. aasta teises kvartalis.

## Töölevõtutingimused / karjäär

Edukatele kandidaatidele võidakse pakkuda vastavalt Euroopa Liidu muude teenistujate teenistustingimustele ajutise töötaja lepingut esialgu kolmeks aastaks, misjärel seda pikendatakse veel kolme aasta võrra. Pärast teist perioodi võidakse töötajaga sõlmida tähtajatu tööleping.

Töökoht on Ühtse Kriisilahendusnõukogu asukohas Brüsselis (Belgia).

## Tasustamine

Edukad kandidaadid, kellele pakutakse töölepingut, määratakse teenistusse asumisel palgaastme AD 5 järku 1 või 2 olenevalt nende töökogemuse pikkusest. Ametnike kuu põhipalk palgaastmel AD 5 on 2016. aasta 1. detsember seisuga Brüsselis järgmine:

* järk 1: 4637,77 eurot;
* järk 2: 4832,65 eurot.

Töötajatel võib peale põhipalga olla õigus saada erinevaid toetusi, eelkõige kodumaalt lahkumise toetust, majapidamistoetust, ülalpeetava lapse toetust ja haridustoetust. Töötasust peetakse kinni liidu maks ja töötasu on vabastatud riiklikest maksudest.

## Isikuandmete kaitse

Ühtne Kriisilahendusnõukogu tagab valikumenetluse korraldamise eest vastutava asutusena, et kandidaatide isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001). See kehtib eelkõige kandidaatide isikuandmete konfidentsiaalsuse ja turvalisuse kohta.

## Kaebuste esitamine

Kui kandidaat leiab, et teatav otsus on teda valikumenetluse kahjustanud, võib ta esitada Euroopa Liidu ametnike personalieeskirjade ning liidu muude teenistujate teenistustingimuste artikli 90 lõike 2 alusel kaebuse järgmisel aadressil:

SRB

Selection procedure: Ref. SRB/AD/2016/017

Treurenberg 22 (T-22 office 01/PO59)

B-1049 Brussels

BELGIUM

Kaebus tuleb esitada kolme kuu jooksul. Sellise menetluse algatamise tähtaega (vt personalieeskirja, mida on muudetud Euroopa Parlamendi ja nõukogu 22. oktoobri 2013. aasta määrusega nr 1023/2013, ELT L 287, 29. oktoober 2013, <http://europa.eu./eur-lex>) hakatakse arvestama hetkest, kui kandidaati teavitatakse teda kahjustavast aktist.

1. Enne tööülesannete täitmisele asumist vaatab asutuse meditsiinitöötaja eduka kandidaadi läbi. [↑](#footnote-ref-1)
2. Bulgaaria, eesti, hispaania, hollandi, horvaadi, iiri, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi ja ungari keel. [↑](#footnote-ref-2)
3. Kandidaadid peavad avalduses märkima oma peamis(t)e kõrgharidusdiplomi(te) puhul saadud koondhinde ning ametikoha seisukohast olulistes peamistes ainetes saadud hinded. Edukas kandidaat peab enne tööleasumist esitama kõiki tulemusi sisaldava täieliku hinnetelehe kinnitatud ärakirja. [↑](#footnote-ref-3)
4. EU CV online on vahend, mida Euroopa Komisjon kasutab ajutiste töötajate töölevõtmiseks. [↑](#footnote-ref-4)
5. Ühtne Kriisilahendusnõukogu, Treurenberg 22, B-1049 Brüssel. [↑](#footnote-ref-5)